ggtent tmeskal n tfukas deg wungal. Ttwasqedcent akk tewsatin n umalas : ilmend n uswir amullis, amalas agensay d umalas aniri ; ilmend n wassaɣ-is d teḥkayt, amalas anemgal d umalas asaḍ. Yiwet n tmeskelt n umalas awadem, ur tt-nufi ara : amalas yellan d inigi deg teḥkayt. Akud n walas, nufa deg-s kradt n tewsatin : alas n yimir anda amalas yettales-d taḥkayt deg yimir ideg tḍerru ; alas imseggri anida amalas yettales-d taḥkayt yeḍran deg yizri, send tigawt n walas ; alas amsidef yesdukulen gar snat n tewsatin-a. Alas n yimir ad t-naf anda dyessawal ɣef Sɛid d Meẓyan deg ubrid-nsen ɣer Taddart d wasmi mlalen d yimdukal-nsen, Utudert, Dr Legziri. Alas imseggri yella asmi d-yettales umalas tudert n Utudert d tmeṭṭut-is akked temlilit n Dr Legziri d terbaɛt n umezgun.